ନିଆରା ବ୍ୟକ୍ତିତ୍ୱ ପ୍ରଫୁଲ୍ଲଃ ଅନ୍ୟ ପାଇଁ ଏତଲା ଲେଖନ୍ତି\nବଅଁରପାଳ,୧୮।୮(ଡି.ଏନ.ଏ.)-ଥାନା, କୋର୍ଟ କଚେରି ନଁା ଶୁଣିଲେ ଲୋକଙ୍କ ଭିତରେ ଭୟ ଜାତ ହୁଏ। ଅ\nନିଆରା ବ୍ୟକ୍ତିତ୍ୱ ପ୍ରଫୁଲ୍ଲଃ ଅନ୍ୟ ପାଇଁ ଏତଲା ଲେଖନ୍ତି\t August 18th, 00:00 AM August 18th, 00:00 AM\nବଅଁରପାଳ,୧୮।୮(ଡି.ଏନ.ଏ.)-ଥାନା, କୋର୍ଟ କଚେରି ନଁା ଶୁଣିଲେ ଲୋକଙ୍କ ଭିତରେ ଭୟ ଜାତ ହୁଏ। ଅତି ପରିଚିତ ନ ହେଲେ ଏପରି ସ୍ଥାନରେ କେହି କାହାକୁ ସହାୟତା କରିବାକୁ ସାଧାରଣତଃ ଆଗଭର ହୁଅନ୍ତି ନାହିଁ। ହେଲେ ଅନୁଗୋଳ ଜିଲା ବଅଁରପାଳ ଥାନା ବଗଚର ଗ୍ରାମର ପ୍ରଫୁଲ୍ଲ ନାୟକ ଏ କ୍ଷେତ୍ରରେ ଜଣେ ନିଆରା ବ୍ୟକ୍ତିତ୍ୱ। ଚିହ୍ନା, ପରିଚୟ ନ ଥିଲେ ବି କେହି ଥାନାକୁ ଅଭିଯୋଗ କରିବାକୁ ଆସିଲେ ଆପେ ଆପେ ପହଞ୍ଚି ଯାଅନ୍ତି ସେ। ସମ୍ପୃକ୍ତ ଅଭିଯୋଗକାରୀଙ୍କ ପାଇଁ ଏତଲା ଲେଖିଦେବାକୁ ସେ ପ୍ରସ୍ତାବ ଦିଅନ୍ତି। କେହି ତାଙ୍କର ସହଯୋଗ ଲୋଡ଼ିଲେ ସେ ସୁନ୍ଦର ଅକ୍ଷରରେ ଅଭିଯୋଗପତ୍ର ଲେଖି ବଢ଼ାଇ ଦିଅନ୍ତି। ଏଥିପାଇଁ ସେ କୌଣସି ପାରିଶ୍ରମିକ ଦାବି କରନ୍ତି ନାହିଁ। କିଏ ୫୦ ଦେଉ କି ୧୦୦, ତାହାକୁ ଖୁସିର ସହ ଗ୍ରହଣ କରି ପୁଣି ଲାଗିଯାଆନ୍ତି ଅନ୍ୟ କୌଣସି ଅଭିଯୋଗକାରୀଙ୍କ ସହାୟତାରେ। ଯାଚିଲେ ମଧ୍ୟ ଗରିବ ଗୁରୁବାଙ୍କଠାରୁ ସେ ଆଦୌ ଅର୍ଥ ଗ୍ରହଣ କରନ୍ତି ନାହିଁ। ଦୀର୍ଘ ୨୫ ବର୍ଷ ହେଲା ସେ ଏପରି କାର୍ଯ୍ୟ କରି ଆସୁଛନ୍ତି। ପ୍ରଫୁଲ୍ଲଙ୍କ ବୟସ ପାଖାପାଖି ୬୩। ସ୍ତ୍ରୀ, ଝିଅପୁଅଙ୍କୁ ନେଇ ତାଙ୍କ ପରିବାର। ୨ ଝିଅଙ୍କୁ ବିବାହ ଦେଇ ସାରିଥିବା ବେଳେ ପୁଅ ଏବେ ବେକାର ହୋଇ ଘରେ ବସିଛି। ଘର ଖଣ୍ଡିଏକୁ ଛାଡ଼ିଦେଲେ ଜମିବାଡ଼ି ବୋଲି ସେପରି କିଛି ନାହିଁ। ଗରିବ ପରିବାରରେ ଜନ୍ମ ହୋଇଥିବାରୁ ଅଧିକ ପାଠ ମଧ୍ୟ ପଢ଼ି ନାହାନ୍ତି। ବହୁ ଦୁଃଖକଷ୍ଟରେ ୭ମ ଶ୍ରେଣୀ ଯାଏ ପଢ଼ିଛନ୍ତି। ସକାଳ ହେଲେ ସେ ଚାଲିଆସନ୍ତି ବଅଁରପାଳ ଥାନାକୁ। ସେଠାରେ ସନ୍ଧ୍ୟାଯାଏ ବସିରହି ଲୋକମାନଙ୍କୁ ଏତଲା ଲେଖିବାରେ ସହାୟତା କରିଥାନ୍ତି। ଥାନାକୁ ଆସୁଥିବା ଲୋକଙ୍କ ନିକଟରେ ସେ ଅତି ପରିଚିତ। ତେଣୁ ଅଭିଯୋଗ କରିବାକୁ କିଏ ଆସିଲେ, ପ୍ରଥମେ ପ୍ରଫୁଲ୍ଲଙ୍କୁ ଖୋଜା ପଡ଼େ। ଘଟଣା ସମ୍ପର୍କରେ ଟିକିଏ କହିଦେଲେ ସୁନ୍ଦର ଅକ୍ଷରରେ ଏତଲାଟିଏ ପ୍ରସ୍ତୁତ କରିଦିଅନ୍ତି ପ୍ରଫୁଲ୍ଲ। ଯୌତୁକ ନିର୍ଯାତନାଠାରୁ ଆରମ୍ଭ କରି ଚୋରି, ଗଣ୍ଡଗୋଳ ସମେତ ବିଭିନ୍ନ ଅଭିଯୋଗ ସମ୍ପର୍କିତ ଏତଲା ସେ ଲଖନ୍ତି। ଏଥିସହ ଛୋଟକାଟିଆ ମାମଲା, ପାରିବାରିକ, ଦାମ୍ପତ୍ୟ କଳହ ଆଦି ଅଭିଯୋଗ ପାଇଁ ଥାନାକୁ ଆସୁଥିବା ଲୋକଙ୍କୁ ସେ ବୁଝାଶୁଝା କରି ସମସ୍ୟାର ସମାଧାନ ନିମନ୍ତେ ପରାମର୍ଶ ଦେଇଥାନ୍ତି। ଅନେକେ ମଧ୍ୟ ତାଙ୍କ କଥା ମାନି ଥାନା, କୋର୍ଟକୁ ନ ଯାଇ ଆପୋଷ ବୁଝାମଣାରେ ସମସ୍ୟା ସମାଧାନ କରିଥାନ୍ତି ବୋଲି ପ୍ରଫୁଲ୍ଲ କହିଛନ୍ତି। ଏହା ତାଙ୍କର ପେଶା ନୁହେଁ। ଲୋକମାନଙ୍କୁ ସାହଯ୍ୟ କରିବାକୁ ସେ ଏପରି କରିଥାନ୍ତି। ଅସହାୟ, ଗରିବ ଲୋକମାନଙ୍କ ପାଇଁ ଦରଖାସ୍ତ ଖଣ୍ଡିଏ ଲେଖିଦେଲେ ତାଙ୍କୁ ବହୁ ଆନନ୍ଦ ମିଳେ ବୋଲି ପ୍ରଫୁଲ ପ୍ରକାଶ କରିଛନ୍ତି।
